07. februar 2025

**Forebyggelse gør en forskel**

**Fodterapeuten Vibeke Lund ser store fordele i et nyt efteruddannelsestilbud**

Fodterapeuter har nu mulighed for at styrke deres kompetencer inden for diabetesbehandling takket være et nyt efteruddannelsestilbud på Tradium i Randers. Uddannelsen er udviklet i samarbejde med Steno Diabetes Centrene, Danske Fodterapeuter og RTS/Fodterapeutskolen i København.

Tidligere var uddannelsen et pilotprojekt, men den er nu blevet en fast del af efteruddannelsesmulighederne gennem kompetencefonden i Danske Fodterapeuter. Uddannelsen afholdes både i Randers og København.

**Fodterapeutens vigtige rolle i diabetesbehandling**

En af deltagerne på uddannelsen er Vibeke Lund, der til daglig driver sin egen klinik for fodterapi i Ørum mellem Randers og Viborg. Hun ser stor værdi i at efteruddanne sig og uddyber, hvorfor netop denne efteruddannelse er vigtig:

- Vi behandler patienter med diabetes, som kan have alt fra ingen til meget alvorlige komplikationer. Jeg arbejder alene i min klinik og mener, at man aldrig kan blive dygtig nok inden for dette felt. Det er et område i vækst, hvor vi gennem forebyggelse kan gøre en stor forskel, forklarer Vibeke.

Diabetes kan føre til alvorlige komplikationer i fødderne, blandt andet neuropati, som nedsætter følesansen. Dette kan resultere i sår, der heler dårligt, og i værste fald føre til amputation.

- Det handler om at vejlede patienterne om det rette fodtøj, hvordan man undgår tryk, og hvor vigtigt det er at holde øje med fødderne – også selvom de måske ikke selv mærker noget. Vi kan hjælpe dem med at forstå deres sygdom og guide dem i at tage ansvar for deres egen sundhed, fortæller Vibeke Lund.

**Kommunikation er nøglen til bedre patientinddragelse**

Et særligt fokus på efteruddannelsen er kommunikation med patienterne – et område, Vibeke Lund har fået stor indsigt i.

- Man kan have al den viden i verden, men hvis patienten ikke forstår budskabet, nytter det ingenting. Vi har lært, hvordan vi stiller de rigtige spørgsmål og skaber dialog frem for blot at give gode råd. Patienterne skal inddrages og forstå, at de selv har en vigtig rolle i deres behandling, siger Vibeke.

For en selvstændig fodterapeut som Vibeke Lund kræver det planlægning at deltage i et længere efteruddannelsesforløb, men hun er ikke i tvivl om, at det er indsatsen værd.

- Det koster selvfølgelig tid og omsætning at tage af sted, men jeg fortryder det ikke et sekund. Det har været utroligt givende, og jeg føler allerede nu, at jeg kan tage den nye viden med hjem og bruge den i praksis, afslutter Vibeke.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk